da en en en fr de da id da sv da da da da da da da da da da da nb nb da de en en
At De Gamle kun spiller med 7 mand, er snart mere reglen end undtagelsen. - Svanholm Cricketklub
Torsdag d. 28. juni 2018 kl. 12:28 af Henrik Pfaff
Til den sidste kamp inden sommerferien var det kun lykkedes for holdets manager Søren Vestergaard at få stablet 7 mand på benene. Vi skulle møde Forty Øst under ledelse af den navnkundige Ole Christiansen, der i dagens anledning påtog sig tjansen af enedommer, idet vores egen Per Kyhe er langtidsskadet og dermed ikke kan passe tjansen som vores utrættelige dommer.
Shafqat i gang med De Gamles nye opvarmning før kampen.
På en skøn aften, hvor vi atter havde vores faste tilskuer på plads i skikkelse af Angela Johansen, lykkedes det minsandten for holdets anfører, Mickey Lund at tabe lodtrækningen, hvormed man følte sig hensat til tidligere tider, hvor vi taber lodtrækningen, men vinder kampen. På Fortys hold var der gensyn med gode gamle Jan Hansen, som i gamle dage som regel havde krammet på vores gærdespillere. Det skulle efterfølgende vise sig, at sådan forholder det sig ikke rigtig mere.
Da lodtrækningen var blevet tabt var der kun én vej, og det var en tur i marken først. Med kun 7 mand i marken efterlader det selvfølgelig noget mere plads til modstandernes gærdespillere at få slået bolden forbi vores markspillere. Hvis vore kastere så kunne holde skarpheden (længde og retning) ville det ikke være umuligt at holde deres score på et acceptabelt niveau. Med 2 gange Allan (From 0 for 22 og Majgaard 2 for 29) som åbnere så det ganske fornuftigt med 53 på tavlen og 2 gærdefald. Michael Petersson (2 for 20) blev dernæst bragt ind i angrebet, og ham kunne Fortys spillere ikke rigtigt finde ud af. Værre gik det James Moniz (0 for 18), der efter kun 3 overs måtte overlade bolden til den sæsondebuterende Thomas Vestergaard (1 for 3), der rundede halvlegen af, således at Forty endte med beskedne 96 for 5 på de 20 overs, der var aftalt.
Igen var det 2 Allan’er (From 8 og Majgaard 24), der blev sendt ind og åbne. Allan F. måtte lide den tort at kante en bold til keeperen, som dommeren tilsyneladende ikke kunne høre, men Allan var så fair at gå selv. Den anden Allan (M) havde pænt gang i scoringen, men da han ville slutte af med en sekser, gik det galt, da han flot blev grebet ud på stregen. Thomas (26*), når han nu alligevel var mødt op, havde sammen med James (23*) fundet de store slag frem. På et tidspunkt var skriver Flemming ved at komme lidt bagud, men med hjælp fra de omkringstående fik han bragt tallene på ret køl igen.
Her lægges der an til et af de store slag Thomas Vestergaard leverede mod Forty.
For at være sikre på sejren ringes der til de højeremagter.
Kort efter at dette billede blev taget, fik skriver-Flemmingtalkrampe i fingeren
Som afløser for Thomas var det Shafqat Riaz (8*), der var med til at batte sejren hjem. Michael og Mickey måtte pænt se til uden for banen at sejren blev vores. 97 for 2 lød tallene på i løbet af kun 8½ over.
Lidt efter lidt mødte folk op i baren efter at have fået et velfortjent bad oven på strabadserne på den lune sommeraften, der fremkaldte et par sveddråber på indtil flere af spillerne. Målet for spillerne var selvfølgelig det kolde øl fra hanerne, der blev nydt med velbehag.
Som altid med De Gamle forstår de at hygge sig - også med modstanderne.
FortyØst96 for 5 på 20 overs
Svanholm97 for 2 på 8,3 overs
Fra en travl og skrivende referent